Ģeoloģiskais dabas piemineklis  **Riežupes Smilšalas**

MK 175. noteikumu piel. Nr. 96

**Detalizēts apraksts**

**Adrese**

Kuldīgas novadā, Rumbas pagastā, dabas parkā un Natura 2000 teritorijā Riežupe.

Ģeogrāfiskās koordinātes E21° 59,209' un N57° 0,382', jeb x377735, y319897 LKS92 sistēmā.

**Ģeogrāfiskais novietojums**

Pieventas zemienē, Riežupes senlejā.

**Ģeoloģiskie veidojumi**

Dabas piemineklis ir izveidots, lai saglabātu mākslīgu alu labirintu augšējā devona Amatas svītas gaišpelēkajos smilšakmeņos.

Interneta materiālos ir pieejama informācija, ka 1930. gados tās bijušas 2-2,5 km garas, ir dati pat par vairāk kā 4 km garumu, taču šos datus ir grūti pārbaudīt. 1992. gadā, dabas pētnieku grupai „Morēna”, izcērtot smilšakmeņos 12 m garu, līku tuneli, izdevās iekļuva labirinta kreisajā zarā.

Rēžupes smilšalas ir izcirstas Amatas svītas smilšakmeņos, kas griezuma augšdaļā ir ar kalcīta cementa lodītēm. Alas ir tikušas veidotas smilšu ieguvei ēku grīdu ieklāšanai, vēlāk stikla ražošanai. Spriežot pēc alu parametriem, smilšu derīgā slāņkopa tikusi iegūta 1-2 m biezumā. Šobrīd alu labirinta apmeklēšana ir par maksu, gida pavadībā.

Pēc internetā plaši minētiem 1999. gada mērījumu datiem Riežupes smilšalu kopējais garums ir 351 m, pēc citiem datiem - 460 m.

Alu maksimālais platums ir ap 10 m, bet augstums līdz 3 m.

**Izmēri**

Ieteicamā dabas pieminekļa platība 2,34 ha.

**Debits**

Nav attiecināms

**Unikālās vērtības**

Latvijā garākais mākslīgo alu labirints; alās labi atsedzas Amatas svītas smilšakmeņi ar tiem raksturīgām tekstūrām un kalcīta cementa lodītēm.

**Ainaviskuma raksturojums**

Savdabīgas mākslīgās alas ar gaišu smilšakmeņu atsegumiem veido unikālu ainavu.

**Stratigrāfija**

Augšējā devona Franas stāva Amatas svītas smilšakmeņi. Atseguma stratigrāfiskā nozīme ir neliela.

**Uzbūve**

Alu eju izvietojums plānā veido režģa veida zīmējumu, ejām sadaloties un savoienojoties pārsvarā taisnā leņķī.

Alu griestos (novērojamā griezuma augšdaļā) smilšakmeņos ir mālainas starpkārtas, arī daudz māla saveltņu. Smilšakmeņos bieži ir mālainas kārtiņas uz slīpajiem slānīšiem - plūdmaiņu pazīmes.

Amatas svītas nogulumi ir veidojušies plūdmaiņu ietekmēta estuāra ietekmē.

**Viela**

Alas ir izveidotas pārsvarā baltā, smalkgraudainā kvarca smilšakmenī, kurā ir māla starpslānīši un saveltņi, kā arī kalcīta cementācija – pārsvarā atsevišķu lodīšu veidā, bet virs alām un atsevišķās vietās arī alu griestos – kā cementēta slāņveida kārta.

**Procesi**

Alas ir veidojušās cilvēka darbības rezultātā – smilts ieguves procesā.

**Dabas aizsardzība**

Dabas pieminekļa teritorijā atrodas Eiropas Savienības aizsargājams biotops smilšakmens atsegumi (8220).

**Citas vērtības**

Alas ir nozīmīgs tūrisma objekts un sniedz vēsturiskas liecības par smilts ieguvi un izmantošanu.

**Stāvoklis**

Alām un tajās esošajiem atsegumiem ir labs stāvoklis, jo tās tiek koptas un ir iztīrītas.

**Bojājumi**

Cilvēka veikto bojājumu šajā objektā ir maz. Citi bojājumi netika novēroti.

**Apdraudējumi**

Neliels apdraudējums saistās ar iespējamiem alu griestu nogruvumiem, kuri tomēr ir maz iespējami tāpēc, ka griestos ir ar kalcītu cementētie, samērā izturīgie smilšakmeņi.

**Apsaimniekošana**

Apsaimniekošana ir izcila. Uz objektu ir norādes, ved labiekārtota taka, un gida pavadībā, pa maksu, alas var apmeklēt. Alas tiek tīrītas un uzturētas. Dabas pieminekļa robežzīmju nav.

**Piezīmes**

Apraksts, novērtējumi un robežu izmaiņu pamatojums balstīti uz līgumdarba pētījuma ietvaros veiktā apsekojuma un literatūras datiem. Apsekoja Ģirts Stinkulis, 13.07.2015.

**Novērtējumi**

Unikālās vērtības – 5

Ainaviskums – 5

Zinātniskais nozīmīgums:

Stratigrāfija – 3

Uzbūve – 4

Viela – 3

Procesi – 2

Citas vērtības – 5

Novērtējumu summa - 27

**Robežu izmaiņu pamatojums**

Dabas pieminekļa robežas precizētas atbilstoši mākslīgo alu labirinta izvietojumam, paredzot vismaz 30 m platu drošības zonu ap zināmajām alu labirinta kontūrām, pamatojoties uz pieejamajām labirinta kartēm. Izmantoti arī kadastra dati par zemes īpašumu robežām.

**Ieteikumi aizsardzībai un apsaimniekošanai**

Teritoriju nepieciešams saglabāt zinātniskiem ģeoloģiskiem (sedimentoloģiskiem, paleontoloģiskiem) pētījumiem. Papildus teikām vajadzētu arī stendu ar zinātnisku informāciju par alās atsegtajiem Amatas svītas nogulumiežiem un alu labirinta veidošanos.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.